
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí v mene Únie Dohody medzi Európskou úniou a Islandom o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc na obdobie 2021 až 2027
(12125/2023 – C9‑0004/2024 – 2023/0231(NLE))
(Súhlas)
Európsky parlament,
–	so zreteľom na návrh rozhodnutia Rady (12125/2023),
–	so zreteľom na návrh Dohody medzi Európskou úniou a Islandom o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc na obdobie 2021 až 2027 (12124/2023),
–	so zreteľom na žiadosť o udelenie súhlasu, ktorú Rada predložila v súlade s článkom 77 ods. 2, článkom 218 ods. 6 druhým pododsekom písm. a) a článkom 218 ods. 7 Zmluvy o fungovaní Európskej únie (C9‑0004/2024),
–	so zreteľom na článok 105 ods. 1 a 4 a článok 114 ods. 7 rokovacieho poriadku,
–	so zreteľom na odporúčanie Výboru pre občianske slobody, spravodlivosť a vnútorné veci (A9‑0000/2024),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Islandu.

a) Kontext 

Dňa 7. júla 2021 bolo prijaté nariadenie Európskeho parlamentu a Rady (EÚ) 2021/1148, ktorým sa zriaďuje Nástroj finančnej podpory na riadenie hraníc a vízovú politiku na obdobie 2021 – 2027 (ďalej len „nariadenie o BMVI“).
Účelom nariadenia o BMVI je vyjadriť (členským) štátom, ktoré uplatňujú ustanovenia schengenského acquis týkajúce sa vonkajších hraníc, solidaritu prostredníctvom financovania pomoci. Toto nariadenie predstavuje vývoj schengenského acquis, na ktorom sa zúčastňujú krajiny pridružené k vykonávaniu, uplatňovaniu a ďalšiemu vývoju schengenského acquis (ďalej len „krajiny pridružené k schengenskému priestoru“ alebo „pridružené krajiny“).
V článku 7 ods. 6 nariadenia o BMVI sa stanovuje, že v súlade s príslušnými ustanoveniami jednotlivých dohôd o pridružení by sa mala „dojednať“ povaha a spôsoby účasti na BMVI, pokiaľ ide o krajiny pridružené k vykonávaniu, uplatňovaniu a vývoju schengenského acquis. Tieto dojednania majú formu dohôd, ktoré Únia uzavrie s krajinami pridruženými k schengenskému priestoru v súlade s článkom 216 ZFEÚ. 
Dňa 1. septembra 2021 oznámil Island svoje rozhodnutie prijať obsah nariadenia o BMVI a vykonať ho vo svojom vnútroštátnom právnom poriadku.
[bookmark: _Hlk132892775]Rada 21. februára 2022 poverila Komisiu začatím rokovaní[footnoteRef:1] s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom o dojednaniach, ktoré sa majú uzavrieť podľa nariadenia Európskeho parlamentu a Rady (EÚ) 2021/1148[footnoteRef:2], pokiaľ ide o finančné príspevky týchto krajín a dodatočné pravidlá, ktoré sú nevyhnutné pre ich účasť na Nástroji finančnej podpory na riadenie hraníc a vízovú politiku na obdobie 2021 až 2027, vrátane ustanovení na zabezpečenie ochrany finančných záujmov Únie a právomocí Dvora audítorov vykonať audit. Rokovania s Islandom boli úspešne ukončené Komisiou parafovaním dohody 14. februára 2023. [1:  	Rozhodnutie Rady (EÚ) 2022/442 z 21. februára 2022 o poverení začať rokovania s Islandom, Nórskym kráľovstvom, Švajčiarskou konfederáciou a Lichtenštajnským kniežatstvom s cieľom uzavrieť medzi Európskou úniou a týmito krajinami dohody o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc (Ú. v. EÚ L 90, 18.3.2022, s. 116).]  [2:  	Nariadenie Európskeho parlamentu a Rady (EÚ) 2021/1148 zo 7. júla 2021, ktorým sa ako súčasť Fondu pre integrované riadenie hraníc zriaďuje Nástroj finančnej podpory na riadenie hraníc a vízovú politiku (Ú. v. EÚ L 251, 15.7.2021, s. 48).] 

Komisia 13. júla 2023 predložila Rade návrh rozhodnutia Rady o uzavretí v mene Únie Dohody medzi Európskou úniou a Islandom o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc na obdobie 2021 až 2027.
Rada 28. septembra 2023 prijala rozhodnutie Rady a v ten istý deň požiadala Európsky parlament o súhlas s návrhom rozhodnutia Rady o uzavretí uvedenej dohody. Dohoda bola podpísaná 20. decembra 2023 v Bruseli.
Rada 21. decembra 2023 požiadala Európsky parlament o súhlas s návrhom rozhodnutia Rady o uzavretí uvedenej dohody.


b) Stanovisko spravodajcu

Nástroj finančnej podpory na riadenie hraníc a vízovú politiku ako súčasť Fondu pre integrované riadenie hraníc predstavuje v kontexte schengenského acquis osobitný nástroj určený na zabezpečenie silného a účinného európskeho integrovaného riadenia hraníc na vonkajších hraniciach pri súčasnom zabezpečení voľného pohybu osôb v plnom súlade so záväzkami členských štátov a pridružených krajín v oblasti základných práv, pričom zároveň slúži na podporu jednotného vykonávania a modernizácie spoločnej vízovej politiky, čím prispieva k zaisteniu vysokej úrovne bezpečnosti v členských štátoch a pridružených krajinách.
Na základe poskytnutých dokumentov možno konštatovať, že Island podobne ako členské štáty EÚ dodržiava pravidlá vymedzené v nariadení, ktorým sa zriaďuje Nástroj finančnej podpory na riadenie hraníc a vízovú politiku, a uplatniteľné články nariadenia o spoločných ustanoveniach a nariadenia o rozpočtových pravidlách. 
Spravodajca preto odporúča udeliť súhlas s uzavretím dohody, ktorou sa stanovujú dodatočné pravidlá potrebné na účasť Islandu na Nástroji finančnej podpory na riadenie hraníc a vízovú politiku ako súčasti Fondu pre integrované riadenie hraníc na programové obdobie 2021 až 2027 v súlade s článkom 7 ods. 6 nariadenia o BMVI.

